CELEX: 32014R0522
Language: sk
Date: 2014-03-11 00:00:00
Title: Delegované nariadenie Komisie (EÚ) č. 522/2014 z  11. marca 2014 , ktorým sa dopĺňa nariadenie Európskeho parlamentu a Rady (EÚ) č. 1301/2013, pokiaľ ide o podrobné pravidlá týkajúce sa zásad výberu a riadenia inovačných činností v oblasti trvalo udržateľného rozvoja miest, ktoré majú byť podporované z Európskeho fondu regionálneho rozvoja

20.5.2014   
            
            
               SK
            
            
               Úradný vestník Európskej únie
            
            
               L 148/1
            
         DELEGOVANÉ NARIADENIE KOMISIE (EÚ) č. 522/2014
   z 11. marca 2014,
   ktorým sa dopĺňa nariadenie Európskeho parlamentu a Rady (EÚ) č. 1301/2013, pokiaľ ide o podrobné pravidlá týkajúce sa zásad výberu a riadenia inovačných činností v oblasti trvalo udržateľného rozvoja miest, ktoré majú byť podporované z Európskeho fondu regionálneho rozvoja
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1301/2013 zo 17. decembra 2013 o Európskom fonde regionálneho rozvoja a o osobitných ustanoveniach týkajúcich sa cieľa Investovanie do rastu a zamestnanosti, a ktorým sa zrušuje nariadenie (ES) č. 1080/2006 (1), a najmä na jeho článok 8 ods. 3,
   keďže:
   
               (1)
            
            
               Podľa článku 4 ods. 7 nariadenia Európskeho parlamentu a Rady (EÚ) č. 1303/2013 (2) by zdroje zo štrukturálnych fondov na cieľ Investovanie do rastu a zamestnanosti vyčlenené na inovačné činnosti v oblasti trvalo udržateľného rozvoja miest (ďalej len „inovačné činnosti“) mala implementovať Komisia.
            
         
               (2)
            
            
               Článok 92 ods. 8 nariadenia (EÚ) č. 1303/2013 umožňuje Komisii implementovať zdroje vyčlenené na inovačné činnosti nepriamym hospodárením podľa článku 60 nariadenia Európskeho parlamentu a Rady (EÚ, Euratom) č. 966/2012 (3).
            
         
               (3)
            
            
               Je potrebné stanoviť podrobné pravidlá týkajúce sa zásad riadenia inovačných činností subjektom alebo orgánom povereným úlohami súvisiacimi s plnením rozpočtu podľa článku 58 ods. 1 písm. c) nariadenia (EÚ) č. 966/2012.
            
         
               (4)
            
            
               Je potrebné stanoviť podrobné pravidlá týkajúce sa zásad výberu inovačných činností, ktoré sa majú podporiť z prostriedkov Európskeho fondu regionálneho rozvoja (EFRR). S cieľom zabezpečiť výber kvalitných návrhov by sa mali stanoviť postupy a kritériá výberu inovačných činností tak, aby zohľadňovali územnú rozmanitosť mestských oblastí v Únii.
            
         
               (5)
            
            
               Komisia by mala vymedziť témy výberu inovačných činností tak, aby sa výzvy na predkladanie návrhov týkali riešenia tých otázok rozvoja miest, ktorých význam pre Úniu môže v budúcnosti narastať,
            
         PRIJALA TOTO NARIADENIE:
   Článok 1
   Riadenie inovačných činností
   1.   Komisia určí jeden alebo viac subjektov alebo orgánov, ktoré majú byť poverené úlohami plnenia rozpočtu v prípade inovačných činností na úrovni Únie podľa článku 58 ods. 1 písm. c) nariadenia (EÚ, Euratom) č. 966/2012 (ďalej len „poverený subjekt“).
   Poverený subjekt okrem súladu s požiadavkami článku 60 ods. 1 nariadenia (EÚ, Euratom) č. 966/2012 preukáže skúsenosti s riadením finančných prostriedkov Únie vo viacerých členských štátoch.
   2.   Komisia v súlade s článkom 61 ods. 3 nariadenia (EÚ, Euratom) č. 966/2012 uzavrie dohodu o delegovaní právomocí s povereným subjektom, ktorej obsahom sú okrem požiadaviek stanovených v článku 40 delegovaného nariadenia Komisie (EÚ) č. 1268/2012 (4) aj ustanovenia, ktoré sa týkajú:
   
               a)
            
            
               pokynov pre žiadateľov a príjemcov;
            
         
               b)
            
            
               ročného pracovného programu, ktorý schvaľuje Komisia;
            
         
               c)
            
            
               organizácie výziev na predkladanie návrhov inovačných činností;
            
         
               d)
            
            
               posudzovania oprávnenosti žiadateľov;
            
         
               e)
            
            
               zriadenia, po dohode s Komisiou, skupiny odborníkov, ktorá posúdi návrhy a určí ich poradie;
            
         
               f)
            
            
               výberu inovačných činností na základe odporúčania skupiny odborníkov po dohode s Komisiou;
            
         
               g)
            
            
               požiadavky poskytnúť príjemcom dokument, v ktorom sú uvedené podmienky udelenia podpory stanovené Komisiou;
            
         
               h)
            
            
               kontroly správ predložených príjemcami a platieb príjemcom;
            
         
               i)
            
            
               monitorovania jednotlivých inovačných činností;
            
         
               j)
            
            
               organizácie komunikačných kampaní;
            
         
               k)
            
            
               šírenia výsledkov po dohode s Komisiou;
            
         
               l)
            
            
               auditu jednotlivých inovačných činností na zabezpečenie realizácie grantu podľa zásad riadneho finančného hospodárenia;
            
         
               m)
            
            
               finančného príspevku na podporu riadiacich úloh vykonávaných povereným subjektom vo forme paušálneho príspevku na prevádzkové náklady povereného subjektu, ktorý sa stanoví na základe výšky finančných prostriedkov Únie zverených poverenému subjektu na grantovú podporu.
            
         3.   Poverený subjekt predloží Komisii dokumenty v súlade s článkom 60 ods. 5 nariadenia (EÚ, Euratom) č. 966/2012, ako aj všetky informácie potrebné na hodnotenie realizácie inovačných činností.
   Článok 2
   Výber inovačných činností
   1.   Poverený subjekt vyberie inovačné činnosti na základe výziev na predkladanie návrhov, pričom zohľadní témy každoročne vymedzené útvarmi Komisie.
   2.   O finančnú podporu na inovačné činnosti môžu žiadať tieto orgány:
   
               a)
            
            
               akýkoľvek mestský orgán miestnej samosprávy definovaný podľa stupňa urbanizácie ako veľkomesto, mesto alebo prímestská časť s najmenej 50 000 obyvateľmi,
            
         
               b)
            
            
               akékoľvek združenie alebo zoskupenie mestských orgánov miestnej samosprávy definovaných podľa stupňa urbanizácie ako veľkomesto, mesto alebo prímestská časť, ktoré majú spolu najmenej 50 000 obyvateľov; patria sem aj cezhraničné združenia alebo zoskupenia či združenia alebo zoskupenia v rôznych regiónoch a/alebo členských štátoch.
            
         3.   Skupina odborníkov uvedená v článku 1 ods. 2 písm. e) pripravuje odporúčania k výberu inovačných činností. Zloženie skupiny odborníkov je geograficky vyvážené a skupine predsedá Komisia. Vo svojich odporúčaniach skupina odborníkov zohľadňuje najmä tieto kritériá:
   
               a)
            
            
               inovačný charakter obsahu návrhu a jeho potenciál identifikovať alebo vyskúšať nové riešenia;
            
         
               b)
            
            
               kvalita návrhu;
            
         
               c)
            
            
               zapojenie príslušných partnerov do prípravy návrhu;
            
         
               d)
            
            
               schopnosť preukázať merateľné výsledky;
            
         
               e)
            
            
               použiteľnosť navrhovaných riešení.
            
         Skupina odborníkov vo svojich odporúčaniach zohľadňuje územnú rozmanitosť mestských oblastí Únie.
   4.   Poverený subjekt vyberie inovačné činnosti na základe odporúčania skupiny odborníkov a po dohode s Komisiou.
   5.   Poskytnutá suma na každú inovačnú činnosť neprekročí 5 000 000 EUR.
   6.   Každá inovačná činnosť sa realizuje v období maximálne troch rokov.
   Článok 3
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. marca 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 347, 20.12.2013, s. 289.
   
      (2)  Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).
   
      (3)  Nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 26.10.2012, s. 1).
   
      (4)  Delegované nariadenie Komisie (EÚ) č. 1268/2012 z 29. októbra 2012 o pravidlách uplatňovania nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie (Ú. v. EÚ L 362, 31.12.2012, s. 1).